Imtella' Lulju 23, 2020 - Aġġornata 23 Ta' Lulju, 2020 7:08pm Rapport: Glen Falzon Ritratti: Arkivji Filmat: Lee Busuttil Għadd ta' tfal ta' koppji li qegħdin f'battalji legali fil-Qrati dwar kwistjonijiet ta' aċċess u manteniment jistgħu skont għaqda mhux governattiva jiċċaħħdu milli jaraw lil ommhom jew missierhom matul is-sajf. Dan wara li fil-bidu tal-ġimgħa żviluppat ħsara teknika fil-Qorti Kriminali tal-Familja b'konsegwenza li l-kawżi ġew differeti għall-aħħar ta' Ottubru għax ix-xhieda fil-kawżi ma setgħetx tkun irrekordjata. Ħsara teknika fit-tagħmir li bih tiġi rrekordjata x-xhieda fil-Qorti Kriminali tal-Familja wasslet biex skont l-għaqda Happy Parenting Malta for Happier Children, madwar 100 każ ġew differiti għall-aħħar ta' Ottubru. Dawn il-każi jittrattaw l-aċċess u l-manteniment tat-tfal. "Dan ifisser illi xi nies li kellhom kawżi ta' infurzar ta' aċċess jew ta' manteniment se jibqgħu jistennew għal tliet xhur għal sempliċiment li d-digriet mhux se jibqa' infurzat għax l-apparat ma jaħdimx," qal il-Konsulent Legali ta' Happy Parenting Malta for Happier Children, Ivan Sammut. Il-Kummissarju għat-Tfal, Pauline Miceli, argumentat iżda li minn verifiki li saru mill-Uffiċċju tagħha l-ammont ta' kawżi differiti huwa ferm inqas. Il-Kummissarju Miceli madankollu sostniet li t-tfal ma jaħtux anki jekk hemm koppji li baqgħu ma ftehmux. "Jekk jiena se noqgħod nimpika mal-partner tiegħi, mela allura hemmhekk mhux se naslu u t-tfal dejjem se jbatu," qalet il-Kummissarju għat-Tfal Pauline Miceli. Il-kelliema jħossu li hemm lok għal titjib fl-operat fil-Qrati tal-Familja biex ħadd ma jibqa' f'limbu iktar milli jmissu. "Hemm bżonn ta' investiment qawwi fil-Qrati tal-Familja: kemm ċivili u kriminali. Dan l-investiment għandu jkun f'apparat u riżorsi umani biex il-kawżi jinstemgħu iktar malajr," qal il-Konsulent Legali Ivan Sammut. "It-tfal jikbru malajr. It-tfal jiddependu ħafna mill-kbar u iva ġieli tkellimna mal-Ministru biex isibu mezz ta' kif iħaffu l-affarijiet," kompliet Pauline Miceli. B'reazzjoni, il-Ministeru għall-Ġustizzja qal li din il-kwistjoni kienet riżultat ta' nuqqas ta' qbil bejn l-amministrazzjoni tal-Qorti u Maġistrat partikolari. Il-Ministeru tenna li se jkompli jisħaq għal iktar effiċjenza fil-Qrati.